MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets afgørelse om et EF-handlingsprogram til fremme af organer, der er aktive på europæisk plan på ungdomsområdet (2004-2006)

2

2003/0113 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets afgørelse om et EF-handlingsprogram til fremme af organer, der er aktive på europæisk plan på ungdomsområdet (2004-2006)

1. SAGSFORLØB

Forslag sendt til Europa-Parlamentet og Rådet (dok. KOM(2003) 272 endelig - 2003/0113(COD)): // 3.6.2003

Dato for Det Europæiske Økonomiske og Sociale Udvalgs udtalelse: // 24.9.2003

Udtalelse fra Europa-Parlamentets førstebehandling: // 6.11.2003

Dato for politisk enighed i Rådet: // 24.11.2003

Vedtagelse af den fælles holdning: // 22.12.2003

2. FORMÅLET MED KOMMISSIONENS FORSLAG

Dette forslag, som er baseret på artikel 149, tager sigte på at fremme unges udøvelse af et aktivt europæisk borgerskab gennem civilsamfundet. Programmet vil støtte aktiviteter under det løbende arbejdsprogram i organer, der er aktive på europæisk plan på ungdomsområdet. Disse organers aktiviteter skal bidrage til udvikling af fællesskabsaktioner på ungdomsområdet. Programmet vil ligeledes understøtte aktiviteter under Det Europæiske Ungdomsforums løbende arbejdsprogram, for så vidt som dette organ repræsenterer og koordinerer ikke-statslige ungdomsorganisationer og formidler oplysninger om ungdommen til de europæiske institutioner.

Der har i en årrække været givet tilskud til organer, der er aktive på europæisk plan på ungdomsområdet, over budgetposter i del A i budgettet (A-3023 om samfinansiering af Det Europæiske Ungdomsforums driftsudgifter; A-3029 om støtte til internationale, ikke-statslige ungdomsorganisationer). Vedtagelsen af en ny finansforordning vedrørende De Europæiske Fællesskabers almindelige budget (Rådets forordning (EF, Euratom) nr. 1605/2002 af 25. juni 2002) og beslutningen om at udarbejde Kommissionens budgetstruktur efter ABB-metoden (Activity Based Budgeting) indebærer, at der udarbejdes basisretsakter for en række tilskud, der tidligere blev finansieret på grundlag af bevillinger i budgettets del A (administrative bevillinger) under sektionen om Kommissionen.

Formålet med dette udkast til afgørelse er derfor at vedtage en basisretsakt om ydelse af driftstilskud til organer, der er aktive på europæisk plan på ungdomsområdet, for en periode på tre år (2004/2006), indtil det nye ungdomsprogram træder i kraft i begyndelsen af 2007. I det nye program vil unges deltagelse være en topprioritet, og støtte til ikke-statslige ungdomsorganisationer er klart en vigtig del af denne prioritet.

3. BEMÆRKNINGER TIL DEN FÆLLES HOLDNING

3.1. Bemærkninger til de ændringsforslag, Parlamentet foreslog ved førstebehandlingen:

3.1.1. Ændringsforslag, hvis indhold Kommissionen helt eller delvis kan acceptere, og som er indarbejdet i den fælles holdning:

- Ændringsforslag 1 til betragtning 2 forklarer i detaljer, hvordan ikke-statslige ungdomsorganisationer kan bidrage til at nå de mål, der omtales i Laeken-erklæringen.

- Ændringsforslag 2 til betragtning 3 indeholder en henvisning til Europa-Parlamentets betænkning om hvidbogen "Et nyt afsæt for europæisk ungdom".

- Ændringsforslag 3 til betragtning 4 tilføjer en henvisning til hvidbogen om nye styreformer i EU.

- Ændringsforslag 5 til betragtning 6 tilføjer en henvisning til Det Europæiske Ungdomsforums repræsentative rolle i andre internationale organisationer og foreslår, at ikke-statslige ungdomsorganisationer tilbyder unge uformelle uddannelsesmuligheder og informationer, og at de danner et net af almennyttige organer, der er aktive i hele Europa.

- Ændringsforslag 7 til artikel 1, stk. 2, fuldstændiggør beskrivelsen af de mål, de ikke-statslige ungdomsorganisationers aktiviteter forventes at bidrage til at nå.

- Ændringsforslag 9 til artikel 3, stk. 2, erstatter sætningen "I foranstaltningerne under dette program kan [---] deltage" med sætningen "kan deltage i dette program".

- Ændringsforslag 10 til artikel 4 begrænser ansøgerne til driftstilskud til løbende aktiviteter på grundlag af en indkaldelse af forslag til internationale ikke-statslige ungdomsorganisationer, der arbejder for virkeliggørelse af et mål af generel europæisk interesse på ungdomsområdet.

- Ændringsforslag 12 (bilag) tilføjer detaljer om de ikke-statslige ungdomsorga nisationers aktiviteter.

- Ændringsforslag 13 (bilag) giver en mere præcis beskrivelse af Det Europæiske Ungdomsforums arbejde.

- Ændringsforslag 16 forpligter Kommissionen til at give ansøgerne mulighed for at korrigere formelle fejl inden for en fastlagt frist efter indgivelsen af ansøgningen.

- Ændringsforslag 17 pålægger Kommissionen regelmæssigt at informere Europa-Parlamentet om programmets gennemførelse.

- Ændringsforslag 20 handler om, at tilskudsmodtagere på et fremtrædende sted, f.eks. på en hjemmeside eller i en årsberetning, skal anføre, at de modtager tilskud fra EU.

3.1.2. Ændringsforslag, hvis indhold eller grundholdning Kommissionen helt eller delvis kan acceptere, men som ikke er indarbejdet i den fælles holdning: 5 (del 3), 11, 14, 18 og 19.

Da de tre institutioner nåede frem til en aftale om budgettet (13 mio. EUR) på forligsmødet den 24. november 2003, som allerede indgår i den fælles holdning, er ændringsforslag 11 ikke længere relevant.

Ændringsforslag 5, del 3, der klassificerer ikke-statslige ungdomsorganisationers aktiviteter som værende af generel europæisk interesse, og derfor går ud fra, at de ikke bør være omfattet af princippet om nedtrapning af tilskud.

Ændringsforslag 14 om forøgelse af Det Europæiske Ungdomsforums budget.

Ændringsforslag 18 og 19 samt ændringsforslag 5, del 3, som omhandler fravigelse af princippet om nedtrapning, kunne principielt accepteres. Trepartsmødet den 13. november 2003 bekræftede imidlertid nødvendigheden af at opretholde princippet om gradvis nedtrapning i overensstemmelse med finansforordningen.

3.2. Rådets fælles holdning

Kommissionen kan acceptere teksten til den fælles holdning, da den i høj grad respekterer indholdet i Kommissionens oprindelige forslag og i vidt omfang tager hensyn til de ændringsforslag, der er stillet af Parlamentet og accepteret af Kommissionen.

Tilføjelser til teksten foretaget af Rådet, som er integreret i Rådets fælles holdning:

- i artikel 7, nødvendigheden af at informere Rådet (ligesom Europa-Parlamentet i medfør af dets ændringsforslag 17) om programmets gennemførelse;

- en henvisning til, at Det Europæiske Ungdomsforum skal repræsentere så mange organisationer som muligt, i bilagets punkt 2.1.1;

- tilføjelse af den mulighed, at organisationernes samfinansiering "helt" kan bestå af naturalydelser (punkt 2.1.3. og 2.2.3 i bilaget);

- tilføjelse af visse ord og vendinger, som gør teksten tydeligere.

Kommissionen accepterer disse ændringer og tilføjelser til den fælles holdning, da de forbedrer og tydeliggør det oprindelige forslag.

4. KONKLUSION

Kommissionen finder, at teksten til den fælles holdning er et godt grundlag for Europa-Parlamentets og Rådets afgørelse.

Der bør dog i overensstemmelse med den aftale, der blev indgået på forligsmødet om budgettet den 24. november, tilføjes overgangsbestemmelser i basisretsakten, som dækker perioden frem til godkendelsen af retsgrundlaget således:

"For tilskud i 2004 kan perioden for udgifternes tilskudsberettigelse begynde den 1. januar 2004, forudsat at udgifterne ikke ligger forud for datoen for indgivelsen af ansøgningen om tilskud eller forud for begyndelsen af modtagerens regnskabsår.

I 2004, for støttemodtagere som starter budgetåret inden den 1. marts, kan der gives en undtagelse fra kravet om, at der skal være underskrevet en aftale senest fire måneder efter begyndelsen af modtagerens regnskabsår, jf. artikel 112, stk. 2, i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget. I dette tilfælde kan aftalerne om driftstilskud i 2004 underskrives til og med den 30. juni 2004."